Sampo Voutilainen

Sampo Voutilainen (s. 1997) on suomalainen pistooliampuja, joka edustaa Ylivieskan Kuulaa. Hänen kilpailulajinsa ovat 10m ilmapistooli, 25m olympiapistooli, 25m vakiopistooli, 25m isopistooli, 50m vapaapistooli ja 25m sotilaspika-ammunta. Näistä lajeista 10m ilmapistooli ja 25m olympiapistooli ovat olympialajeja.
Voutilainen ampuu Morini CM162EI -ilmapistoolilla, Morini CM84E -vapaapistoolilla ja Benellin MP90S -pistooleilla (isopistooli ja vakiopistooli). 
Urheilu-ura.
Voutilainen aloitti tavoitteellisen harjoittelun pistoolilajeissa syksyllä 2023. 
Kilpailu-uransa Voutilainen aloitti kesällä 2024, jolloin hän voitti SM-kultaa urheilupistoolissa ja vakiopistoolissa, sekä hopeaa isopistoolissa ja 50m:n pistoolissa. Vuonna 2024 ensimmäisissä kansainvälisissä kisoissaan Hungarian Openissa Budapestissä hän sijoittui ilmapistoolin 60 laukauksen sekajoukkuekilpailussa Vilja-Alina Ahokankaan kanssa kuudenneksi ja eteni yksilökilpailuissa ilmapistoolissa finaaliin, jossa hän sijoittui kahdeksanneksi. Hungarian Openissa Voutilainen ampui silloisen oman ennätyksensä 575. Kuukautta myöhemmin hän voitti Rovaniemellä järjestetyn Kinkkukisan uudella ennätyksellään 577 rikkoen samalla MCS EM-näyttörajan. Vuoden 2024 lopussa Suomen Ampumaurheiluliitto nimesi Voutilaisen vuoden 2025 maajoukkueryhmään.
Vuosi 2025.
MM- ja EM-näyttökilpailu Swedish Cupissa 3-5.1.2025 Voutilainen saavutti ilmapistoolissa sijat 1, 2 ja 6. Sekajoukkuekilpailussa Voutilainen voitti pronssia Elina Silverin kanssa.
Kisakalliossa tammikuussa järjestetyissä EM-näyttökisoissa Voutilainen ampui tuloksen 579, joka oli hänen uusi ennätyksensä ja jolla hän varmisti EM-kisapaikkansa Osijekiin Krotiaan. Seuraavana päivänä Voutilainen korotti ennätystään 581 pisteeseen ja sijoittui peruskilpailun ensimmäiseksi. Voutilainen voitti viikonlopun päättäneen Leppä GP:n finaalituloksella 100,2.
Kovatasoisessa kansainvälisessä ilma-asekilpailussa H&amp;N Cup:ssa Münchenissä Saksassa Voutilainen sijoittui 15. tuloksella 578. Voutilaisen ensimmäiset arvokisat olivat Kroatian Osijekissa, jossa hän saavutti sijan 29 (573) 10m ilmapistoolissa ja sijan 42 solo-kilpailussa. 
Voutilainen osallistui EM-ja MM-näyttökilpailuun Grand Prix of Liberationiin Plzenissä Tsekeissä tehden 10m ilmapistoolissa uuden ennätyksensä 585 ja sijoittuen finaalissa kuudenneksi. Myöhemmin samana päivänä hän kilpaili myös 25m vakiopistolissa, josta hän kirjasi tuloksen 571 ja sijoittui toiseksi. Plzenissä hän kilpaili myös isopistoolissa, josta kirjasi tuloksen 575 ja sijoittui kolmanneksi.
Conseil International du Sport Militaire (CISM) järjestää sotilasurheilun maailmanmestaruuskilpailuja 25 lajissa. Sotilaiden MM-kilpailuissa Norjan Elverumissa Sampo Voutilainen ampui hopeaa 25m isopistoolissa uudella ennätyksellään 586. Edellinen pistoolin yksilömitali on tullut Suomeen sotilaiden MM-kisoista Jarkko Vainion ampumana vuonna 1991. Samoissa kisoissa Voutilainen sijoittui seitsemänneksi isopistoolin 60 ls joukkuekisassa ja yhdeksänneksi olympiapistoolin 60 ls joukkue pika-ammunnassa (joukkue Sampo Voutilainen, Petri Ylinen, Marko Talvitie).          
Lapua Eurooppa Cup-kisassa Tallinnassa Sampo Voutilainen sijoittui vakiopistoolilla kolmanneksi tuloksella 566, Suomi saavutti myös joukkuekilpailun pronssia. Samoissa kisoissa Voutilainen saavutti urheilupistoolissa sekajoukkuekilpailun 6. sijan Vilja-Alina Ahokankaan kanssa ja isopistoolin 7. sijan tuloksella 578.
Ranskan Chateauroux´ssa järjestetetyissä ampumaurheilun EM-kilpailuissa Voutilainen saavutti vakiopistoolin EM-pronssia uudella ennätyksellään 575, mikä on ensimmäinen suomalaisen pistooliampujan saavuttama henkilökohtainen arvokisamitali sitten vuoden 1994, jolloin Seppo Mäkinen ampui MM-pronssia vakiopistoolissa. Voutilainen ampui myös kaksi viidettä sijaa, isopistoolissa ja 50 m:n pistoolissa. Isopistoolissa kaikki viisi parasta ampuivat saman tuloksen 583.   
Laukaan 25m ja 50m pistoolilajien SM-kisoissa elokuussa 2025 Sampo Voutilainen voitti jaossa olleista viidestä miesten Suomen mestaruudesta neljä ja sijoittui yhdessä lajissa toiseksi. Kisoissa Voutilainen teki oman ennätyksensä urheilupistoolissa (587), vakiopistoolissa (577) ja olympiapistoolissa (561) ja voitti myös isopistoolin Suomen mestaruuden, sekä ampui 50 m:n pistoolissa hopeaa. Voutilainen oli mukana ampumassa Ylivieskan Kuulalle viisi joukkue-suomenmestaruutta.    
Kairon ISSF:n maailmanmestaruuskilpailuissa Voutilainen saavutti kahdennentoista sijan 25 metrin vakiopistoolissa ja 25 isopistoolissa. 
Tulevaisuus.
Vasta muutaman vuoden ajan määrätietoisesti harjoitellut Sampo Voutilainen on kertonut päätavoitteensa olevan Los Angelesin olympialaisissa vuonna 2028. Hän on vuoden 2025 aikana kohentanut 10m ilmapistoolin ennätystään useaan otteeseen. Ennätys on nyt 585, joka jää vain kolme pistettä Kai Jahnssonin nimissä olevasta Suomen ennätyksestä. Ilmapistooli on olympialaji.